
PATVIRTINTA
Biržų rajono savivaldybės administracijos direktoriaus 2021  m. gegužės 6  d.
įsakymu Nr. A-310 
. AV-
VAIKŲ IR JAUNIMO SOCIALIZACIJOS PROGRAMŲ FINANSAVIMO 2021 M. KONKURSO TVARKOS APRAŠAS

I SKYRIUS
BENDROSIOS NUOSTATOS

	1. Vaikų ir jaunimo socializacijos programų finansavimo 2021 m. konkurso tvarkos aprašas (toliau – Aprašas) nustato Vaikų ir jaunimo socializacijos programų konkurso organizavimo, dalinio finansavimo, sutarčių sudarymo, atsiskaitymo už gautų lėšų panaudojimo tvarką.
	2. Vaikų ir jaunimo socializacijos programos finansuojamos konkurso būdu.
	3. Konkurso tikslas – plėtoti vaikų ir jaunimo socializacijos galimybes per mokinių vasaros ir kitas atostogas.
	4. Konkurso uždaviniai:
	4.1. skatinti mokinius dalyvauti neformaliojo švietimo veikloje, plėtoti šios veiklos įvairovę ir saviraiškos poreikių tenkinimą;
	4.2. sudaryti sąlygas turiningai edukacinei veiklai mokinių vasaros ir kitų atostogų metu.

II SKYRIUS
KONKURSO ORGANIZAVIMAS

	5. Konkursas organizuojamas savivaldybės lygmeniu.
	6. Savivaldybės lygmens mokinių vasaros ir kitų atostogų metu vykdomos užimtumo programos sudaro galimybę jose dalyvauti Biržų rajono savivaldybės mokiniams, besimokantiems pagal pradinio, pagrindinio ir vidurinio ugdymo programas.
	7. Biržų rajono savivaldybė (toliau – Savivaldybė) konkurso būdu iš dalies finansuoja savivaldybės lygmens programas, kurių teikėjai turi kitų finansavimo šaltinių (nemokamo maitinimo, tėvų, rėmėjų ir kt.). Programų teikėjai ir vykdytojai gali būti įstaigos, organizacijos, asociacijos, laisvieji mokytojai, Biržų rajono savivaldybės švietimo (bendrojo ugdymo mokyklų teikiamos programos finansuojamos tik iš Savivaldybės biudžeto lėšų), kultūros įstaigos, kiti juridiniai asmenys, kurių nuostatuose (įstatuose, individualios veiklos pažymoje, verslo liudijime) nurodyta vaikų ir jaunimo neformaliojo švietimo, užimtumo arba stovyklų organizavimo veikla. 
	8. Programų teikėjai turi užpildyti Vaikų ir jaunimo socializacijos programų konkurso paraiškos formą (1 priedas) ir pateikti iki 2021 m. birželio 3 d. Biržų rajono savivaldybės administracijai (Švietimo, kultūros ir sporto skyriui), el. paštu svietimas@birzai.lt. Programos teikėjui el. paštu išsiunčiama informacija, kad paraiška gauta.
	9. Užpildyta paraiška teikiama pasirašyta el. parašu arba nuskenuota su parašu, pridedant:
	9.1. programos teikėjo registravimo Juridinių asmenų registre pažymėjimo kopiją (mokykloms ir neformaliojo švietimo / ugdymo įstaigoms įstatų pridėti nereikia);
	9.2. programos teikėjo įstatų (nuostatų, individualios veiklos pažymos, verslo liudijimo) kopiją (mokykloms ir neformaliojo švietimo / ugdymo įstaigoms įstatų pridėti nereikia);
	9.3. esant galimybei, gali pateikti preliminarų dalyvaujančių stovykloje vaikų ir jaunimo sąrašą, patvirtintą įstaigos, organizacijos vadovo; 
	9.4. įstaigos / organizacijos vadovo patvirtintą raštą dėl gaunamų lėšų iš kitų finansavimo šaltinių, nurodytų paraiškos 12 punkte.
	10. Konkursui pasibaigus paraiškos negrąžinamos ir saugomos vienerius metus.
	11. Vienas programos teikėjas gali pateikti tik vieną paraišką.
	12. Programas vertina Savivaldybės administracijos direktoriaus įsakymu sudaryta komisija.
	13. Kiekvieną pateiktą programą vertina trys nepriklausomi vertintojai.
	14. Komisija pildo projektų vertinimo formą (2 priedas) ir, parengusi protokolą, teikia siūlymus Savivaldybės administracijos direktoriui įsakymu skirti lėšas programoms finansuoti.
	15. Prioritetai teikiami programoms:
	15.1. numatančioms veiklą liepos−rugpjūčio mėn.;
	15.2. numatančioms užimti mokinius, turinčius specialiųjų ugdymosi poreikių, atsirandančių dėl  įgimtų ar įgytų sutrikimų, nepalankių aplinkos veiksnių, taip pat mokinius, gaunančius socialinę paramą, arba turinčius teisę į socialinę paramą;
	15.3. aktyvia veikla užimančioms kuo daugiau mokinių mažesnėmis sąnaudomis;
	15.4. turinčioms aiškų profilį (sportinės, meninės ir kt.), kuriose dirba kvalifikuoti atitinkamos srities specialistai;	
	15.5. numatančioms bendradarbiavimą su vaikų ir jaunimo bei kitomis organizacijomis;
	15.6. numatančioms ilgesnės trukmės veiklą;
	15.7. tęstinėms;
	15.8. skatinančioms šalies istorinį ir gamtos pažinimą; 
	15.9. skatinančioms mokinių kūrybiškumą ir iniciatyvą (patrauklios savo forma, turiniu mokiniams, skatina jų iniciatyvą, numatančioms veiklos formų įvairovę, aplinkos pakeitimą ir pan. bei skirtos gabiems mokiniams ugdyti).
	16. Programos lėšos gali būti naudojamos toliau išvardintoms išlaidoms, susijusioms su mokinių dalyvavimu stovyklose ir kitose neformaliojo švietimo veiklose, finansuoti ir kompensuoti:
	16.1. fizinių asmenų, dalyvaujančių įgyvendinant programos veiklas, darbo užmokesčiui ir su juo susijusiais privalomais mokėti mokesčiais, neviršijant 10 procentų nuo visai programai skirtų lėšų;
	16.2. mokinių dalyvavimo vaikų vasaros stovyklose išlaidoms finansuoti; 
	16.3. maitinimo, nakvynės išlaidoms;
	16.4. transporto išlaidoms, kurui;
	16.5. patalpų, tiesiogiai naudojamų programos veikloms vykdyti, nuomos ir komunalinėms, aplinkos ir kitoms išlaidoms veiklų įgyvendinimo laikotarpiu;
	16.6. išlaidoms, kurios reikalingos programos veikloms vykdyti, prekėms ir paslaugoms įsigyti ar nuomoti. 
	17. Programos lėšos negali būti naudojamos:
	17.1. rekonstrukcijos, remonto, statybos išlaidoms padengti ir ilgalaikiam turtui įsigyti;
	17.2. įsiskolinimams padengti;
	17.3. išlaidoms, susijusioms su lizingo, išperkamosios nuomos sutartimis;
	17.4. išlaidoms, skirtoms savivaldybės ir (arba) valstybės finansuojamų neformaliojo vaikų švietimo programoms, įskaitant ir formalųjį švietimą papildančio ugdymo programas, įgyvendinti;
	17.5. išlaidoms, kurios finansuotos iš kitų Lietuvos Respublikos valstybės biudžeto ar savivaldybių biudžetų lėšų, įskaitant Europos Sąjungos finansinės paramos ir kitos gaunamos finansinės paramos bei bendrojo finansavimo lėšas.
	18. Informacija apie konkursą, jo rezultatus ir skiriamas lėšas skelbiama Savivaldybės interneto svetainėje www.birzai.lt.
	19. Programų vykdytojai privalo sutartyje aptartomis sąlygomis teikti informaciją apie vykdomą programą el. adresu svietimas@birzai.lt. Informacija bus skelbiama tinklalapyje www.birzai.lt. Jokia kita informacija apie programą neviešinama.

III SKYRIUS
 FINANSAVIMAS

	20. Konkursą laimėję savivaldybės lygmens programų teikėjai (toliau – programų vykdytojai) sudaro sutartį su Biržų rajono savivaldybės administracija.
	21. Programų vykdytojai už skirtų tikslinių lėšų naudojimą ne pagal paskirtį atsako teisės aktų nustatyta tvarka. Jei programos vykdytojui iškils būtinybė koreguoti sąmatą ir keisti išlaidų ekonominės klasifikacijos straipsnius, jis būtinai tai turės raštu suderinti su Savivaldybės administracijos Švietimo, kultūros ir sporto skyriumi.

IV SKYRIUS
 ATSISKAITYMAS IR ATSAKOMYBĖ

22. Savivaldybės administracijos Buhalterinės apskaitos skyriui už kiekvieną ketvirtį (kurį vykdomas pavedimas) ne vėliau kaip iki kito ketvirčio pirmo mėnesio 5 dienos pateikia lėšų panaudojimo ataskaitą, parengtą pagal Pavyzdinę lėšų panaudojimo ataskaitos formą, patvirtintą Lietuvos Respublikos švietimo, mokslo ir sporto ministro 2019 m. sausio 28 d. įsakymu Nr. V-75 „Dėl Švietimo, mokslo ir sporto ministerijos lėšų planavimo ir naudojimo taisyklių patvirtinimo“. Lėšų panaudojimo ataskaitoje nurodytų išlaidas pateisinančių dokumentų datos turi atitikti Lėšų naudojimo sutartyje nurodytą pavedimo vykdymo laikotarpį.
	23. Programų vykdytojai iki einamųjų kalendorinių metų gruodžio 15 dienos pateikia mokinių vasaros ir kitų atostogų metu vykdomos užimtumo programos veiklos ataskaitą (3 priedas).
	24. Nepanaudotas lėšas mokinių vasaros ir kitų atostogų metu vykdomos užimtumo programos vykdytojai turi grąžinti Savivaldybei iki einamųjų kalendorinių metų gruodžio 10 dienos.
	25. Programų vykdytojai teisės aktų nustatyta tvarka atsako už programose dalyvaujančių vaikų saugą, sveikatos priežiūrą, higienos sąlygas ir veiklos organizavimo kokybę.
	26. Švietimo, kultūros ir sporto skyrius tikrina, ar programos vykdytojas laikosi šio Aprašo reikalavimų ir sutartyje nustatytų įsipareigojimų.

V SKYRIUS
BAIGIAMOSIOS NUOSTATOS

	27. Programų vykdytojams skirtas lėšas naudojant ne pagal paskirtį, Savivaldybė gali koreguoti jiems skiriamų lėšų sumą arba nutraukti sutartį su programos vykdytojais ir pareikalauti nedelsiant grąžinti pervestas lėšas.
	28. Programų veiklos turi būti vykdomos užtikrinant dalyvių sveikatą ir saugumą, atsižvelgiant į Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl Karantino Lietuvos Respublikos teritorijoje paskelbimo“ nuostatas, Lietuvos Respublikos sveikatos apsaugos ministro – valstybės lygio ekstremaliosios situacijos operacijų vadovo sprendimus,  organizuojamos saugioje aplinkoje ir nekelti grėsmės asmenų sveikatai, viešajai tvarkai ar bet kokiomis formomis, metodais ir būdais neturi pažeisti Lietuvos Respublikos įstatymų ir kitų teisės aktų.
	29. Programos vykdymo veiklos, finansinę priežiūrą ir kontrolę pagal kompetencijas vykdo atitinkami Savivaldybės administracijos skyriai.

